
Lucy King tilbrakte tenårene fortapt i bøkene magiske verden, mens hun egentlig burde ha hørt på hva lærerne sa. Siden hun ikke kunne leve i en drømmeverden for alltid, tok hun til slutt en utdannelse innen språk og prøvde seg på en mengde varierte jobber. Etter ti år sørvest i Spania bor Lucy nå med familien i Wiltshire. Der tilbringer hun tiden med å skrive, finne på kreative kjøttdeigoppskrifter, lese, løse vanskelige kryssord og dagdrømme om Andalucías gylne strender.




Til Flo,

for all din støtte og oppmuntring. 




1

Hva i all verden?

Theo Knox satt ved skrivebordet i toppetasjen på den førtifireetasjers bygningen til Knox Group og stirret på nettbrettet som sikkerhetssjefen hadde plassert foran ham.

Skjermen viste en liste med opplysninger.

Harmony var overskriften, detaljene var opplistet under.

Geografisk beliggenhet: London

Alder: 26

Høyde: 186 cm

Vitale mål: 96 – 70 – 96

Hårfarge: blond

Øyne: blå

Tatoveringer: 1

Interesser: reiser, bøker, musikk

Seksuell erfaring: ingen

Og nettsiden? Belle’s Angels, ifølge den snirklete logoen i høyre hjørne. ’Himmelske møter’, tydeligvis.

Men hvorfor skulle dette interessere ham? Og hvorfor mente Antonio Scarlatto, en dyktig og sindig medarbeider, at det gjorde det?

Theo var absolutt ikke interessert i sjekkesider. Et tilfeldig ligg når behovet meldte seg passet ham helt utmerket. Dessuten hadde han ikke tid til slikt. Som eier og administrerende direktør for et internasjonalt konsern, hadde han myriader av saker som kaptes om oppmerksomheten. Den viktigste for øyeblikket var å finne ut hvordan han skulle overtale en sentimental eier til å selge ham det selskapet Theo ønsket seg så sterkt.

«Hvorfor kaster du bort tiden min med dette?» spurte Theo og kikket opp på mannen på den andre siden av skrivebordet som hadde trådt langt over streken om han trodde at Theo trengte Harmony i livet sitt.

«Det dreier seg om en ansatt i staben din», sa Antonio uten å blunke som svar på det mørke blikket og den iskalde tonen som vanligvis fikk folk til å skjelve i buksene. «Hun har registrert seg på nettsiden med denne profilen. Hun forsøkte å logge seg inn fra kontoret for tjue minutter siden. Brannmuren vår fanget det opp. Siden det bryter konsernets regler å gå inn på slike nettsider, vil jeg vite hvilke tiltak jeg skal iverksette.»

«Det er en sjekkeside», sa Theo tonløst.

«Ikke bare det», parerte Antonio. «Skroll nedover.»

Theo rettet oppmerksomheten mot nettbrettet igjen. Blikket gled over listen, registrerte og avviste automatisk opplysningene, så fortsatte det videre.

Og frøs til.

Sammen med Harmonys beskrivelse fantes et halvt dusin bilder. Av vedkommende kvinne i forskjellige antrekk og iøynefallende positurer. På de første fire bildene hadde hun i det minst klær på seg – kort, ettersittende og temmelig avslørende, men klær. På de siste to, derimot, hadde hun ikke på seg mye i det hele tatt. Teknisk sett var hun iført en neglisjé, men den var så gjennomsiktig at den ikke skjulte noe som ikke ble dekket av de strategisk plasserte blondestrimlene under den. Ikke kurvene. Ikke de lange lemmene. Ingenting.

Og ansiktet hennes …

Det var Kate Cassidy.

Harmony, med sin frodige kropp og blendende utseende, var Kate Cassidy.

Oppdagelsen traff Theo som et slag i mellomgulvet, og han steilet.

Hva i helvete holdt hun på med?

Han stålsatte seg, leste teksten som fulgte med bildene, og blodet frøs til is. Antonio hadde rett. Belle’s Angels var ikke en vanlig sjekkeside, og Kate var overhodet ikke ute etter et vanlig stevnemøte.

Mens betydningen av tekst og bilder sank inn, virvlet spørsmålene i hodet. Hva i all verden tenkte hun på? Ante hun i det hele tatt hvilken fare hun utsatte seg for? Og viktigere, nå som han visste om planene hennes, hva skulle han gjøre med det?

For han måtte definitivt gjøre noe, tenkte han bistert mens han klikket seg rundt på nettsiden med stigende forferdelse. Kate trengte tydeligvis å bli passet på. Faktisk burde han ha holdt et øye med henne og den yngre søsteren helt siden deres eldre bror Mike døde for ni måneder siden. Sørget for at de hadde det så bra som mulig, fordi gjelden hans til Mike var enorm, siden Mike hadde dødd på grunn av noe han kunne ha forhindret, og fordi de ikke hadde noen andre.

Så hvorfor hadde han ikke gjort noe? Hvorfor hadde han ikke visst at Kate jobbet for ham? Skyldfølelse? Fornektelse? At han tilsynelatende bare fungerte på grunn av ren viljestyrke nå om dagen?

Uansett måtte det ta slutt nå, fordi hun hadde åpenbart mistet det lille vettet hun hadde. Ved å registrere seg på denne nettsiden hadde hun utsatt seg for betydelig risiko. Han orket ikke tanken på mulige konsekvenser, og at et menneske skulle lide – eller verre – fordi han ikke hadde gjort nok for å stanse det, måtte bare ikke skje igjen. To ganger i løpet av et liv var mer enn nok.

«Hva vil du at jeg skal gjøre?» spurte Antonio og avbrøt Theos tanker før de styrtet ned i minnene om Mikes død og hans egen turbulente tenåringstid.

«Steng ned nettsiden», sa Theo og skjøv nettbrett over til Antonio. «Uansett hva det koster, steng den.»

Sikkerhetssjefen mottok ordren med et kort nikk. «Og når det gjelder den ansatte?»

«Jeg skal ta meg av henne.»

*

Kate hadde arbeidet ved Knox Group i fem og en halv måned og hadde aldri blitt kalt opp til den hellige toppetasjen, og det var greit for henne. Stillingen som regnskapsfører på mellomnivå borget ikke for den tvilsomme æren, og jo mindre hun hadde å gjøre med den fryktelige Theo Knox, jo bedre.

Han hadde muligens vært venn med broren hennes, selv om hun slet med tanken på at hennes stive über-sjef kunne være noe så menneskelig som en venn, men hun hadde bare møtt ham en gang. I Mikes begravelse for ni måneder siden. Og det hadde ikke vært et hjertelig møte, så hun hadde ikke forventet å høre fra ham.

Han var mannen som iskaldt hadde fortalt henne at han ikke var interessert og snudd ryggen til henne da hun hadde gjort den monumentale feilen å be om hans støtte. Hun ville bare ha en rask drink etter gravølet. For å snakke. Ingenting annet. Alle andre hadde gått, og hun hadde vært fortvilet, følt seg så alene at hun rett og slett ønsket å forlenge ettermiddagen ved å snakke om broren med noen som angivelig hadde kjent ham godt. Arrogante Theo Knox, derimot, hadde åpenbart tolket forslaget som en invitt, og behandlet den med forakt før han snudde på hælen og gikk sin vei.

Kate hadde stirret måpende etter ham, usikker på om hun skulle le eller gråte, for hadde han virkelig trodd at hun flørtet med ham? I brorens begravelse? Hvor absurd var ikke det? Arrogansen hans hadde vært svimlende. Enda verre var den elendige følelsen som hans ubegrunnede avvisning hadde gitt henne. Hun burde ikke ha brydd seg om hva han mente om henne, siden han ikke betydde noe for henne, men likevel hadde reaksjonen hans pulverisert den vesle selvtilliten hun hadde, og i et glødende øyeblikk hadde hun aldri hatet noen så dypt.

Dersom hun hadde hatt råd til å avslå tilbudet om stillingen i hans konsern, hadde hun gjort det. Men hun hadde regninger som måtte betales, og lønnen hadde vært altfor høy til å avslå. Ikke høy nok, naturligvis, til å dekke de enorme summene som krevdes for søsterens pleiehjemsplass, eller avdragene på stadig økende gjeld som broren hadde tatt opp for å betale den, men definitivt høy nok til at hun ville komme seg gjennom prøveperioden. Derfor adlød hun da Theos assistent ba henne møte i toppetasjen på slaget klokken atten, i stedet for å fortelle ham hvor han kunne stappe sitt diktatoriske krav.

Heisdørene åpnet seg. Kate hevet haken og krysset det myke, hvite gulvteppet med langbeinte skritt.

Ved resepsjonsdisken ble hun vinket mot et par store tredører. Hun trakk pusten dypt, banket på og trengte ikke vente lenge før en dyp stemme bjeffet «Kom inn!»

Kate stålsatte seg. Straks hun gikk inn, fokuserte hun på mannen bak det enorme eikeskrivebordet, mannen som utstrålte autoritet og kontroll.

Hun var bare vagt klar over omgivelsene – det elegante hvitmalte kontoret var større enn leiligheten hennes, med krystallklare glassvegger som lot kveldsolen flomme inn, luksuriøse møbler og fargerik moderne kunst. Det eneste hun enset var sjefen, den nedlatende drittsekken, og husket den intense forakten han hadde vekket i henne.

«Lukk døren.»

Det gjorde hun, og kontoret ble varmere og mer klaustrofobisk for hvert skritt hun tok. Gitt det toppmoderne klimaanlegget var det ikke så lite urovekkende.

I Mikes begravelse hadde hun vært altfor opprørt til å registrere noe om gjestene, minst av alle ham. Nå innså hun motstrebende at sladderspaltene, som priste hans utseende like mye som de klagde over hans gåtefulle utilgjengelighet, hadde rett. Med sitt korte, mørke hår, kullsvarte øyne og meislede ansiktstrekk var han den vakreste mannen hun hadde sett. Skuldrene var imponerende brede, det samme var høyden. Hun husket at hun uvanlig nok hadde måttet se opp på ham da hun hadde foreslått den drinken.

Han var også velkledd, tenkte hun ergerlig. Kjørte han noen gang hendene gjennom håret av frustrasjon? Og hadde han noen gang vært lamslått av usikkerhet eller plaget av lav selvtillit? Enda mer tvilsomt. Mannen var en velfungerende, målbevisst, nådeløst begavet maskin.

Hva han var og hvordan han så ut, var irrelevant. Han var likevel et meget ubehagelig menneske.

Kate stanset foran skrivebordet og konsentrerte seg om å beholde roen. Det ville ikke være smart å avsløre verken hvor dårlig hun likte ham eller hvor sårbar hun kunne bli om hun dvelte ved den elendige følelsen han hadde gitt henne. «Mr. Knox», sa hun rolig. «Du ville snakke med meg?»

Noe glimtet til dypt i de mørke øynene. Det forsvant raskt, men fikk likevel pulsen hennes til å slå raskere. «Det gjorde jeg», sa han med et kort nikk i retning av de to moderne lenestolene foran skrivebordet. «Theo holder. Sett deg.»

Med vilje tok hun seg god tid, brettet sin langlemmete kropp ned i stolen og brukte noen sekunder på å rette på jakken og glatte på skjørtet. Den hamrende pulsen var latterlig, den underlige rastløsheten også. Nerver, antagelig, fordi hun ikke ante hvorfor hun hadde blitt tilkalt, og fordi han var litt skremmende. Et feiltrinn kunne få alle ballene hun hadde i luften samtidig, til å ramle ned. Men likevel var det absurd.

«Hvordan har du det?»

Hun satt urørlig et øyeblikk. Nå ville han være høflig? Greit, hun kunne være det. Kunne glemme deres første møte et øyeblikk. Hun trodde ikke at han husket det. Han så ikke ut til å kjenne henne igjen. «Bra», svarte hun blidt, som om hun ikke var stresset og utslitt. «Og du?»

«Bra. Kaffe eller te?»

Hun ristet raskt på hodet. «Nei takk.»

«Noe annet?»

«Det går greit.»

«Hvordan går det med jobben?»

Hvilken av dem? I tillegg til regnskapsførerstillingen, arbeidet hun fem kvelder i uken i en bar og som hundepasser i helgene. Den korte tiden hun hadde etter å ha besøkt søsteren, brukte hun til frilansjobbing. «Veldig bra», sa hun med et strålende smil, ville ikke tenke på hvor nær hun var kanten av stupet. «Jeg trives veldig godt med den.»

«Fint», sa han og lente seg fram på en måte som fikk henne til å holde pusten et øyeblikk. «Så, Kate. Fortell meg om Belle’s Angels.»

Og i samme øyeblikk – pang! – forsvant sinnsroen hennes. Snakk om å bli lullet inn i falsk trygghet, tenkte hun mens smilet forsvant og magen krympet seg. Hva visste Theo Knox om Belle’s Angels? Og hvordan? Han kunne umulig være medlem. Han hadde neppe problemer med å få dame. Men hadde han besøkt siden? Sett profilen hennes? Hun ante ikke hvorfor den hadde fått tusen visninger siden hun ubetenksomt hadde lastet den opp kvelden før, men tanken på at han hadde sett bildene gjorde henne spak.

«Hvorfor det?» spurte hun vaktsomt.

«Du er med der.»

Avslørt.

Siden Mr. Knox – Theo – angivelig var meget intelligent, så ikke Kate noe poeng i å unnskylde seg. «Det er jeg», sa hun, minnet seg selv om at hun ikke hadde noe å unnskylde eller skamme seg over. Hvilken rolle spilte det om han hadde sett profilen hennes? Bildene var gode. Hun hadde i det minste funnet en løsning på den traumatiske situasjonen som hadde stjålet nattesøvnen hennes, selv om det hadde fått temmelig foruroligende konsekvenser.

«Du forsøkte å logge deg inn på den fra kontoret.»

Det hadde hun. Profilen hadde tiltrukket seg mye interesse, spesielt hentydningen til hennes jomfrudom, og hun hadde blitt oversvømmet av eposter. Noen var nysgjerrige, noen litt underlige, noen rett og slett uhyggelige. Siden hun ikke ante hva hun skulle gjøre med det og ønsket at flommen skulle stoppe, hadde hun bestemt seg for å endre innstillingene på profilen mens hun fant ut av det. «Det gjorde jeg.»

«Det er brudd på konsernreglementet.»

Det burde hun ha tenkt på, for naturligvis ville det være det. Belle’s Angels var registrert i Tyskland, og antagelig på kanten av det lovlige i Storbritannia, nøyaktig en slik nettside som ville bli blokkert av en brannmur. Utvilsomt grunnen til at hun ikke fikk åpnet den. Hun hadde ikke tenkt på det. Ville bare stanse den uendelige strømmen av svar. Men hun hadde tydeligvis vært en idiot. Hadde temmelig sikkert sørget for sin oppsigelse.

«Det var et feilgrep», sa hun idet mulige komplikasjoner raste gjennom hodet og svetten brøt ut over hele kroppen. «Det vil aldri skje igjen.»

«Det har du rett i», sa han tonløst, øynene var mørke og uransakelige.

Hun slet med å svelge klumpen i halsen. «Sier du meg opp?» spurte hun, panikken gjorde stemmen anstrengt.

Hun trengte alle jobbene sine, men om hun mistet denne, ville hun være i mye større vanskeligheter enn hun allerede var. Oppsagte regnskapsførere var ikke attraktive jobbkandidater, og hvem visste hvor lang tid det ville ta å få ny jobb? Regningene hopet seg opp, og brevene fra inkassobyrået ble stadig mer truende, og lønnen var ikke i nærheten av å dekke avdragene eller kostnadene for søsterens pleiehjemsplass. Milly var avhengig av henne, de hadde ingen andre etter Mikes død, og måtte hun forlate Fairview, ville hun bli knust. Jo, Kate burde virkelig ha tenkt gjennom denne vanvittige planen.

«Jeg skal ikke si deg opp.»

«Så hva mener du?» spurte hun.

«Jeg har fått nettsiden stengt ned.»

Hva? Anspentheten grep henne igjen.

Dette var ikke bra.

«Det kan du ikke gjøre», sa hun sjokkert. Det gikk opp for henne at om Theo snakket sant, hadde han ødelagt hennes eneste sjanse til å tjene nok tiltrengte penger raskt.

«Det kan jeg», sa han bistert. «Og det har jeg gjort.»

Det var nok enkelt for en mann med hans betydelige påvirkningskraft og makt, men … «Du hadde ingen rett til det.»

«Antagelig ikke.»

«Så hvorfor?»

Øyebrynene skjøt opp. «Hvorfor?»

«Ja, hvorfor?» Hvorfor ville han bry seg sånn helt plutselig?

«Du registrerte deg hos et eskortebyrå, Kate.»

Tonen var fordømmende, men hun nektet å la seg skremme. Alt var bra med han og alle milliardene. Alminnelige dødelige måtte tenke kreativt om de ikke skulle ødelegge lykken og tryggheten for en sårbar lillesøster, miste hjemmet de en gang hadde delt med sin elskede og dypt savnede bror, og så bli erklært konkurs og aldri få jobbe i yrket de elsket.

«Og så?» sa hun, ville løfte haken, men trassig oppførsel kunne få ham til å revurdere beslutningen om ingen oppsigelse.

«Hvordan kunne du være så ubetenksom?»

Ubetenksom? Hun var ikke ubetenksom. Desperat og utslitt og uten valgmuligheter, ja, men besluttsom, nei. «Jeg gjorde mine undersøkelser.»

«Det gjorde jeg også», sa han illevarslende. «Belle’s Angels er i bunn og grunn en nett-bordell.»

«Antagelig», innrømmet hun, «men av meget høy kvalitet.»

En muskel begynte å dirre i kjeven hans. «Fullstendig irrelevant.»

«Nei», sa hun. «For denne har forskjellige nivåer av tjenesteavtaler, og jeg registrerte meg bare for laveste nivå.»

Han så vantro på henne. «Trodde du virkelig at noen ville betale deg tusenvis av pund for en time med konversasjon?»

«Hvorfor ikke?», sa hun. «Mine konversasjonsegenskaper er førsteklasses.»

«Det tviler jeg ikke på. Men tro meg, dine … klienter … ville ha forventet veldig mye mer.»

«Vel, du har antagelig mer erfaring med slike sider enn meg.»

Theos ansikt ble mørkt og blikket skarpt og avskrekkende. «Jeg har hørt historier», sa han tonløst. «Ingen av dem gode. Har du noen anelse om hvor farlig dette kunne ha vært?»

Kate åpnet munnen for å svare, men ombestemte seg, for han hadde et poeng. Hun hadde ikke tenkt helt rasjonelt da hun registrerte seg på den siden. Nok en stiv regning hadde nettopp kommet fra Fairview på toppen av en uvennlig epost fra låneselskapet Mike hadde brukt og et brev fra banken om et ubetalt avdrag på lånet. Som om hun trengte påminnelser.

Hun hadde tatt seg et par glass vin mot nervene, men de hadde bare fått henne til å føle seg enda dårligere. En dokumentar om nettsex hadde stått på i bakgrunnen, og midt i desperasjonen hadde det slått henne at sex solgte. Tilsynelatende meget godt.

Det hadde vært bemerkelsesverdig enkelt å finne en passende nettside og registrere seg. Hun hadde funnet fram noen av plaggene sine i normal størrelse. Selv om de egentlig ikke passet, dugde de nå. Det mest utfordrende hadde faktisk vært å mestre selvutløseren på telefonen.

Selvfølgelig hadde hun vurdert konsekvensene – hun var ikke komplett idiot – men hun hadde vært desperat og dermed hadde tankeprosessen vært kort. De positive aspektene hadde beleilig overgått de negative. Hun hadde antatt at de negative aspektene ville bli nøytralisert av filtre og en sorteringsprosess.

Men det hadde tydeligvis vært lite av slikt, siden noen av epostene rett og slett hadde vært foruroligende. De svimlende summene hun hadde blitt tilbudt for sin jomfrudom, for ikke å glemme de mange måtene hun kunne bli kvitt den på, hadde vært enda mer skremmende. Selv den mer moderate korrespondansen hadde hintet om noe annet enn konversasjon, så kanskje Theo hadde rett når det gjaldt klientenes forventninger.

Kanskje hun hadde sluppet heldig unna, selv om det betydde at hun var tilbake til den skremmende starten. For skulle hun være ærlig, var denne nettsiden faktisk mye mer lurvete enn hun hadde forestilt seg. Og uansett hvor mye penger som ble tilbudt, gjorde tanken på faktisk å gjennomføre noen av de mer uhyggelige scenarioene henne kvalm.

«Dette er absolutt ikke din sak», sa hun.

«Det er ikke helt sant.»

Det var det dumme konsernreglementet, men likevel. Han hadde ikke rett til å blande seg inn i hennes privatsaker. «Jeg trenger ikke å bli reddet, Theo», sa hun rolig. «Jeg er tjueseks år. Fornuftig og fullstendig i stand til å ta egne valg.» Med få valgmuligheter for øyeblikket.

«Det ser ikke slik ut fra mitt ståsted.»

Å, han var utålelig. «Hvorfor bryr du deg i det hele tatt?»

Han stirret taust på henne, som om han heller ikke forsto det, og det intense blikket, hvordan han tilsynelatende forsøkte å se inn i sjelen hennes, sendte en underlig, langsom hete gjennom kroppen, tente små gnister i blodet og vekket hver nerve.

Til sin forferdelse klarte hun ikke å se bort. Kunne knapt puste. Plutselig ville hun krype over skrivebordet og klistre seg til ham.

Forferdet flyttet hun på seg i stolen for å dempe sommerfuglene i magen og prikkingen på huden. Dermed gled skjørtet lenger oppover lårene, og Theos mørke blikk falt på beina hennes og ble der en stund. Heten skjøt rett ned til det stedet der hun plutselig, urovekkende, glødet.

Kanskje rørte hun seg igjen, for Theo rev raskt til seg blikket, ansiktet ble igjen kaldt og uransakelig.

«Jeg antar at du trenger penger», sa han bryskt.

Selvfølgelig trengte hun penger, tenkte hun, og trakk skjørtet ned med skjelvende fingre idet påminnelsen om hennes fatale økonomiske situasjon utslettet heten og ørheten. Hvorfor ville hun ellers gjøre noe slikt? Hun var ikke så desperat etter et stevnemøte. «Det gjør jeg.»

«Hvor mye?»

«Et engangsbeløp på hundre tusen pund, pluss rundt fem tusen per måned de neste seksti, muligens sytti, årene.»

Han hevet øyenbrynene. «Det er mye penger.»

Virkelig?

«Jeg er klar over det», sa hun kjølig, for hun ville ikke at Milly skulle flytte når hun trivdes så godt.

«Det er bekymringsfullt», sa han.

«Sier du det?»

«Bekymringsfullt for meg.»

«Hvorfor?»

«Du er regnskapsfører», sa han. «Snart ferdig med prøvetiden. Dermed vil du få tilgang til konsernets bankkonti. Bedrageri er en risiko.»

Hva i …?

Kate blunket sjokkert. Mente han alvor? «Antyder du at jeg muligens kan bedrive underslag for å betale regningene mine?»

«Det er en mulighet.»

«Det er ikke en mulighet, for jeg er ikke kriminell», sa hun hissig.

«Hva trenger du pengene til?»

Kate trakk pusten for å dempe raseriet. «Jeg har en yngre søster», sa hun. «Milly. Hun var i bilulykken som drepte foreldrene våre for ti år siden.» Hun svelget, tvang seg til å fortsette. «Hun overlevde, men pådro seg en alvorlig hjerneskade. Hun trenger pleie hele døgnet. Forsikringen dekker bare den mest grunnleggende pleien, noe som ikke er godt nok.»

Theo rynket pannen. Så nikket han, som om noe hadde falt på plass i hodet hans. «Broren din betalte mellomlegget.»

Så han visste hvem hun var.

«Det gjorde han», sa hun og stålsatte seg mot sorgen som fremdeles kunne skyte opp fra ingensteds. «Vi arvet litt etter ham, men det er oppbrukt.»

«Leiligheten hans?»

«Han leide. Noen måneder før han døde sa han den opp og flyttet inn hos meg.»

«Livsforsikring?»

«Han hadde ingen. Tro meg, hadde det vært penger noe sted, ville jeg ha funnet dem. Etter hans død oppdaget jeg at han hadde tatt opp forbrukslån. Det må tilbakebetales, helst i går.»

«Jeg forstår.»

Hun tvilte på det. Hun svelget klumpen i halsen. Den grusomme kombinasjonen av desperasjon, skyldfølelse, raseri, sorg og redsel som hun hadde følt da hun forsto hva Mike hadde gjort, var helt unik. Hadde Theo noen gang hatt et så desperat behov for penger at han ville gjøre hva som helst for å få dem? Neppe. Han hadde tjent sin første million som syttenåring, og formuen hadde vokst til himmels siden.

«Du skal få dem.»

Hun stirret forvirret på ham. Få hva? «Unnskyld?»

«Gi meg detaljene, så skal jeg betale gjelden og etablere et fond for å finansiere din søsters pleie så lenge hun trenger det.»

«Mener du alvor?» spurte hun lamslått.

«Ja.»

«Hvorfor vil du gjøre det?»

Det gled en skygge over øynene hans, og hun fikk et glimt av noe som merkelig nok lignet … hva? Skyldfølelse? Anger? Det var sannsynligvis irritasjon over at han måtte avbryte sin travle arbeidsdag for å handtere det han oppfattet som et problem. «Fordi jeg kan», sa han til slutt.

Det stemte jo. Han var visstnok en av verdens ti rikeste menn ifølge en avisartikkel. Hun trengte antagelig millioner, men for ham var det bare en avrundingsfeil. Men hvilke nådeløse forretningsfolk gjorde slikt?

«Vil du virkelig ha meg til å tro at du er så uselvisk?» spurte hun vantro.

«Jeg er ikke spesielt opptatt av hva du tror.»

«Vel, tusen takk», sa hun stivt. «Men jeg kan ikke ta imot det.»

«Hvorfor ikke?»

Fordi tanken på å stå i gjeld til en mann hun foraktet, var motbydelig? Fordi alle som uten videre kunne stenge ned en utenlandsk nettside måtte behandles med varsomhet, og hun stolte overhodet ikke på ham? Hun kunne ikke si noe av dette. Han var fortsatt sjefen hennes.

«Det er altfor mye», sa hun i stedet.

«Ikke fra mitt ståsted.»

«Fortsatt nei.»

«Hvor skal du ellers finne de pengene?»

«Jeg finner nok på noe.» Hadde ikke hennes korte tur innom nett-eskortenes tvilsomme verden bevist det? Hun klarte sikkert å finne en brukbar løsning, en som ikke innebar lurvete sex eller overlegne menn.

«Det høres ut som om du bør tenke ut noe kjapt.»

Det stemte. Hun var så sliten av å bekymre seg for penger. For gjelden og den reduserte livskvaliteten søsteren ville få om hun måtte flytte. For å miste hjemmet sitt og de kjære minnene om broren. Ansvarsbyrden hun bar nå, var overveldende. Noen ganger ønsket hun at hun bare kunne ligge i sengen og gråte en hel måned.

«Bare av nysgjerrighet, hva vil du ha til gjengjeld?» spurte hun, for en slik pengesum ville komme med betingelser.

«Ingenting.»

Hun stirret på ham. «Hvorfor ikke?»

«Må jeg ha en grunn?»

«Jeg må det. Din jobb er å inngå avtaler. Ingen får noe for ingenting.»

«Du har mitt ord på det.»

«Jeg vet ikke hvor mye ditt ord er verdt.»

«Jeg utarbeider en kontrakt», sa han, så åpenbart tvilen hennes. «Du kan bestemme betingelsene. Jeg skal ikke protestere.»

«Ting som høres for godt ut til å være sant, er ofte det.»

Kjeven hans ble stram. «Bare godta tilbudet, Kate. Det er det eneste du får.»

Sant nok … «Jeg vil aldri klare å betale deg tilbake.»

«Det blir ikke nødvendig.»

«Jeg synes det.»

«Det kan du slå det fra deg», sa han kort, «for jeg vil gjøre dette, med eller uten din godkjennelse. Din aksept setter bare fortgang i prosessen.»

Og i møte med slik urokkelighet, falt Kates motstand i grus. Theos forslag ville fjerne alle hennes bekymringer over natten. Om han hadde råd til det og ville hjelpe, hvorfor skulle han ikke få lov? Kanskje han og Mike hadde vært venner. Hun ville bli kvitt inkassobyråene. Milly ville være sikret for resten av livet. Så til tross for følelsen av å inngå en avtale med djevelen, kunne hun ikke avslå hjelpen hans.

«Greit», sa hun med et kort nikk. «Du vinner.»

Hadde han vunnet?

Theo var ikke så sikker. Han hadde kanskje oppnådd det han hadde ønsket, men gitt den enorme gjelden han hadde til Mike, burde han ha sørget for økonomisk støtte til Kate og søsteren for lenge siden, og det dempet ikke skyldfølelsen han hadde over sin rolle i deres brors død. Den ble derimot verre fordi han ikke hadde visst om lånene.

Og så var det kampen om egen selvkontroll, som hadde begynt straks Kate kom inn på kontoret og detonerte en hissig og helt uventet reaksjon i ham. Vant han den? Så vidt, og bare fordi han hadde lang erfaring.

Han hadde ikke vært forberedt på virkningen hun hadde på ham. Det første møtet i brorens begravelse – en vanvittig vanskelig og utmattende opplevelse av flere grunner – hadde ikke hintet om noe slikt. Men denne kvelden alle sansene hans våknet ved synet av henne. Måten hun beveget seg på – langsomt og smidig – hadde forhekset ham, og da hun nærmet seg skrivebordet, hadde bildene fra nettprofilen hennes blinket i hodet.

For hvert skritt hun tok, hadde blodet hans begynt å koke og spørsmålene virvlet i hodet. Glem de vitale målene og hobbyene, tenkte han mens pulsen dunket hardt og kroppen ble hard. Han ville vite mer om den tatoveringen. Hvor var den, hva var den?

Så var det den vesle, betydningsfulle detaljen om hennes seksuelle erfaring. ’Ingen’ antydet at hun var jomfru, men det burde uansett ha vært fullstendig uinteressant. Men irriterende nok fant han det fascinerende, for alt han kunne tenke på, var hvorfor? Hun var tjueseks år, og det kunne ikke skyldes manglende muligheter. Hun så ut som en gudinne. Kanskje ikke konvensjonelt vakker, men absolutt slående med langt, blondt hår og store, blå øyne og over gjennomsnittlig høyde.

Og sist, men absolutt ikke minst, var det bildene, særlig de to siste, som var umulig å glemme, og derfor uutslettelig preget i hukommelsen hans. De fikk ham instinktivt til å tenke på den store sengen i soverommet ved siden av kontoret, og henne utstrakt på den, kun iført den neglisjeen.

Et så brutalt og uventet angrep på sansene hadde redusert selvkontrollen hans, og kroppen hadde reagert – gjorde det fortsatt – på uunngåelig vis, derfor den påfølgende kampen.

Men han skjulte effektivt tiltrekningen som brant i blodet, og var vant til å gjennomføre samtaler uten forbindelse med det som skjedde i ham. Han hadde kanskje blitt litt distrahert da hun beveget seg og blottla mer av det lange beinet som han, sjokkerende, hadde lyst til å røre ved, men diskusjonen deres hadde fortsatt i samme spor. Kate ville aldri få vite om dette pulserende begjæret hans. Det var bare fysisk og uten betydning, og ingenting hun kunne si eller gjøre ville lokke ham til å gi etter for det.

«Trenger du noe mer?» spurte han kjølig, stemmen røpet ingenting om det indre opprøret.

«Nei. Takk. Jeg har alt annet under kontroll.»

Så heldig hun var. «Gi meg beskjed om det endrer seg.»

«Naturligvis», sa hun, skulle til å bevege seg igjen, men lot være, gudskjelov, og fortsatte: «Og tusen takk for tilbudet om å hjelpe. Den du-vinner-kommentaren var ubehøvlet.»

«Det var den.»

«Men, ærlig talt, du hadde akkurat rasert planene mine helt uten hensyn til mine følelser.»

Hun hadde et poeng. «Kanskje det.»

«Uansett, det er ingen unnskyldning», fortsatte hun. «Jeg beklager. Mine foreldre var opptatt av gode manerer. De ville rotert i gravene sine over min dårlige oppførsel …» Hun tidde et øyeblikk, et glimt av sorg gled raskt over ansiktet hennes. «Uansett», sa hun energisk, «jeg er dypt takknemlig. Og jeg burde også takke for at du stengte ned den nettsiden.»

Theo lente seg tilbake, ignorerte lysten til å trøste hennes sorg, for han befattet seg ikke med følelser, og det var uansett ikke hans sak. «Hvorfor?» sa han og hevet et øyenbryn, hun hadde jo nettopp vært rasende over dette.

«Jeg har fått eposter», grøsset hun. «Skremmende sådanne. Det finnes noen svært syke folk der ute.»

«Hva hadde du forventet?» spurte han, ville ikke engang tenke på tilbudene hun hadde fått.

«Jeg er ikke helt sikker», sa hun med misunnelsesverdig naivitet. «Noen få eposter kanskje, muligens en eller to faste klienter med mer penger enn fornuft. Absolutt ikke den typen respons. Det falt meg aldri inn at min jomfrudom skulle skape slik furore.»

Han hadde aldri trodd at han skulle bry seg om det heller. Fattet fortsatt ikke hvorfor han gjorde det. «Nå for tiden er en tjueseks år gammel jomfru ganske sjelden.»

«Jeg antar det», sa hun med et skuldertrekk.

«Hva er problemet?»

Hun skakket på hodet. «Hvorfor vil du vite det?»

Godt spørsmål. Han kjente henne knapt. Befattet seg ikke med personlige greier og trengte ikke å vite det. Han hadde ingen planer om å hjelpe henne med det, og hvor i helvete kom den ideen fra? Han kunne hevde at det var viktig å vite alt for å hindre at hun kastet seg ut i nye halsløse gjerninger, men sannheten var at han bare måtte vite det. «Jeg er nysgjerrig.»

«Dette er neppe passende tema for en medarbeidersamtale», parerte hun. «Dessuten er jeg fortsatt i prøvetiden.»

Ikke noe problem. Han hadde snakket med linjelederen i regnskapsavdelingen i tilfelle en oppsigelse skulle bli nødvendig. Heldigvis ble den ikke det. Arbeidet hennes var utmerket, og hun var pålitelig og velansett.

«Du gjør en utmerket jobb», sa han. «Du vil klare deg. Og medarbeidersamtale-grensen ble krysset da du forsøkte å logge deg inn på Belle’s Angels fra en PC jeg eier.»

«Likevel, nei.»

«Greit», sa han. Han var ikke så nysgjerrig, for pokker. Hun ville ikke fortelle ham det, hva så? Faktisk var det bra, for hun burde gå. Kampen for å holde blikket borte fra beina hennes og tankene borte fra resten av henne krevde mer krefter enn forventet. Samtalen var over, og jo raskere han var tilbake i arbeid igjen, tilbake til normalen, jo bedre. «Du finner veien ut selv.»

*

Kate så at Theo nikket mot døren og vendte oppmerksomheten tilbake til dataskjermen. Et utvetydig hint om å gå. Han hadde mistet interessen. Hun hadde absolutt ingen grunn til å dele problemene omkring sitt ikke-eksisterende sexliv med sjefen, av alle mennesker. Tanken var uutholdelig.

Derfor skulle hun ta hintet hans. Valse ut og gå hjem, der hun kunne tenke over denne bisarre samtalen og klype seg selv hardt i armen over løsningen på pengeproblemene.

Så hvorfor satt hun som fastlimt til stolen? Hvorfor hamret hjertet så fort at det kunne brekke ribbein, og hvorfor brøt kaldsvetten ut over hele kroppen? Hun vurderte vel ikke å fortelle ham det han ville vite?

Helt uaktuelt. Theo Knox var den siste mannen hun ville betro seg til, selv om broren åpenbart hadde likt fyren, og han var interessert i å hjelpe Milly. Men det var uvesentlig. Å avsløre sine innerste tanker og redsler for ham var vanvidd. Profesjonelt selvmord. For ikke å nevne episk ydmykende. Så det burde hun ikke.

Og likevel, til sin store skrekk, ble det stadig mer fristende å tenke pokker heller og kaste forsiktigheten på båten. Hun kjente at ordene lå på tungespissen, ivrige etter å slippe ut.

Hva var det som foregikk? Panikken vokste, og hun bet leppene sammen mens skrekken raste gjennom henne. Hadde Theo benyttet en slags omvendt psykologi som plutselig gjorde henne desperat etter å dele alle detaljer? Eller ville hun ha mer, siden hun hadde opplevd litt interesse fra ham?

Umulig, sa hun til seg selv mens hun trakk pusten og tvang bort svimmelheten. Hun var ikke så patetisk. Absolutt ikke så utsultet på oppmerksomhet at hun ville tape verdigheten og falle for hver lille smule hun fikk.

Men når hadde en mann sist vist henne interesse? Overhodet? Greit, så Theo hadde gjort det klart i Mikes begravelse at han ikke var interessert i henne på den måten, og det var greit. Når hun endelig mistet møydommen, ville hun ikke at han skulle være i nærheten. Han var frekk, egenrådig og ubehagelig og fikk henne til å stritte av avsky. Selv om det ærlig talt ikke var avsky hun hadde strittet av det siste kvarteret. Hun visste ikke hva det var, akkurat som hun ikke forsto den anspente følelsen da han stirret på beina hennes. Lettelse over at pengeproblemene hennes var over, antagelig.

Absolutt ikke tiltrekning. Det ville være bortkastet tid og krefter. Selv om hun hadde likt ham, var Theo Knox fullstendig utenfor hennes rekkevidde, han var på en annen planet. Han var en enestående kjekk, enormt vellykket milliardær. Hun var en uerfaren, høy kvinne som så akseptabel ut på en god dag i de rette klærne. Hun hadde ikke mange av dem, siden det var dyrt å kle en slik kropp skikkelig. Hun var moderat dyktig i jobben sin og rimelig intelligent, men ikke vakker. Hun var ikke spesiell. Faktisk det stikk motsatte.

Men likevel hadde noe ved henne grepet oppmerksomheten hans nok til å tilkalle og grille henne i stedet for å avskjedige henne. Og den tanken var mer tiltalende enn godt var.

«Om du virkelig vil vite det», sa hun og undret vagt på om hun ikke hadde gått fullstendig fra vettet, «skyldes det hovedsakelig høyden min.»

«Hva?» bjeffet Theo og snudde seg. Den rynkede pannen viste tydelig misnøyen med hennes tilstedeværelse. «Hva i helvete har den med saken å gjøre?»

«Alt.»

«Hvorfor det? Liggende, eller i de fleste andre stillinger, for den slags skyld, har høyden absolutt ingen betydning.»

Akkurat …

«Vel, jeg vet ikke så mye om det», sa hun og håpet at hun ikke rødmet så kraftig som hun fryktet. «Men jeg ble 180 centimeter en gang rundt min femtenårsdag. Jeg var ulenkelig og klossete og tårnet over guttene. De holdt seg langt unna meg. Det fantes flust av mer normale piker å velge mellom.»

«Det er ikke noe unormalt ved deg», sa han mørkt. Blikket hans gled over henne og fikk huden hennes til å brenne.

«Andre vil nok være uenig der», sa hun. «Det var en vanskelig periode. Foreldrene mine hadde nettopp dødd, og min tolv år gamle søster lå på sykehuset og kjempet for å overleve. Livet slik jeg kjente det, var knust. De fleste var snille og fulle av medfølelse, men ikke alle, og tenåringer kan være brutale, ikke sant?»

Blikket hans smalnet. «Hva gjorde de?»

«Det var mer hva de sa», sa hun. Halsen snørte seg sammen idet hun mintes sorgen, smerten og forvirringen fra den gangen. «Dumme, stygge rykter. Ondskapsfulle kommentarer. Spesielt minneverdig var en gutt som sa at mine foreldre måtte ha krasjet med vilje, fordi døden var å foretrekke framfor skammen over å ha et slikt misfoster som datter.»

Hun tidde, og Theo bet kjeven sammen. «Jeg har faktisk ikke ord.»

«Nei, det var ikke hyggelig. Det tok tid å komme over alt sammen, tapet av foreldrene mine, min søsters nye virkelighet, mobbingen og så skyldfølelsen over at Mike hadde blitt tvunget til å slutte på universitetet for å ta seg av meg. Og da jeg kom over det, oppdaget jeg at til og med voksne menn blir frastøtt av høyden min. Den truer visstnok maskuliniteten deres.»

En liten muskel vibrerte i Theos kinn. «Patetisk», sa han bistert.

«Jeg vet det», sa hun oppgitt, som om årene med mobbing og avvisning var ubetydelige. «Men slik var det. Det positive var at mens mine jevnaldrende gikk på byen, brukte jeg tiden på studier. Fikk en førsteklasses eksamen og har nå en karriere som jeg elsker.»

«Jeg synes ikke at høyden din virker truende verken på maskuliniteten min eller noe annet», sa Theo uten å slippe blikket hennes.

«Hvorfor skulle du det?» sa hun, en ørliten gysning rislet nedover ryggraden. «Du er en framgangsrik forretningsmann med verden for dine føtter. Jeg tviler på at du blir skremt av noe.» Han utstrålte en så viril maskulinitet at det var simpelthen umulig.

«Du hadde blitt overrasket.»

Munnen hans kruset seg til et svakt smil, og Kate ville se bort. Det intense blikket fikk huden til å føles het og følsom, og igjen syntes hun det var vanskelig å puste. Hun følte seg fanget. Og plutselig, helt ut av det blå, ble hun utrolig bevisst på ham.

Hun oppdaget de ørsmå detaljene. Arret som delte det høyre øyenbrynet. Den svake bulken på neseryggen. Og så hun et sølvgrått hår mellom alt det ibenholtsvarte ved venstre tinning?

Hun merket seg ikke bare de fysiske detaljene. Hun kunne ane anspentheten som strålte fra ham og den strengt kontrollerte styrken. De ordløse signalene tydet på at han var rasende. Selv om hun ikke ante årsaken, gjorde det henne het og ør.

Hvordan ville det ha vært å ha en som ham på sin side under skolegangen, undret hun mens tausheten strakte seg ut i tykke lag mellom dem. Hvordan ville det føles nå?

Forresten, hvordan ville han føles? Han ville sikkert være hard og muskuløs. Over det hele. Bortsett fra kanskje når det gjaldt leppene. De så gode og fløyelsmyke ut. Og hva med de mørke hårene på håndbaken? Var de grove eller silkemyke? Og hvor hadde han dem ellers på kroppen? Det var synd at hun aldri skulle få vite det.

«Uansett», sa hun, forvirret over de sanselige tankene og ivrig etter å lette den anspente stemningen, «din erfaring med høyde har antagelig vært veldig forskjellig fra min.»

Theo rykket til og rynket pannen. «Har den?»

«Har noen spurt deg om hvordan været er der oppe?»

«Nei.»

«Foreslått en karriere innen basketball?»

«Nei.»

«Og du har sikkert aldri måttet finne deg i ørsmå flyseter og forslåtte knær.»

«Jeg har et privatfly.»

Selvfølgelig. «Jeg har alltid ønsket meg en liten sprek kabriolet», sukket hun lekent. Han nikket, og i et nanosekund trodde hun han forsto dette likevel. «Klemmer er et problem.»

«Virkelig?»

«Ja», nikket hun, men det ikke ville være noe problem med Theo. Hodet hennes ville passe perfekt inn mot halsen hans. Og da ville hun oppdage nøyaktig hvor hard og muskuløs han var …

«Døråpninger.»

Hva? «Hengelamper.»

«Hotelldusjer.»

Hva skjedde? Hvorfor ble hun nervøs av tanken på Theo i dusjen? Hvorfor tenkte hun overhodet på Theo i dusjen? Og hvorfor fikk hun inntrykk av at han tenkte på henne i dusjen? Ubesvarte spørsmål alt sammen, så hun skjøv dem bort og konsentrerte seg. «Synes du ikke at mye i verden er strukturelt høydediskriminerende?» spurte hun, hørtes heldigvis mer fattet ut enn hun følte seg.

«Det er det», sa han og smilte så kjapt at det kunne ha vært innbilning.

«Ermer?»

«Mine klær er skreddersydde.» Selvfølgelig. «Sko?»

«Et mareritt», sa hun. «Jeg bruker størrelse 41. Og aldri høye hæler. Hva med deg?»

«Høye hæler har aldri vært min greie», sa han. Det svake smilet var tilbake.

Kate falt nesten av stolen for, milde himmel, en vits? Jøsses.

«Det er vanskelig å være usynlig.»

Han hevet et øyenbryn. «Er det negativt?»

Det var det for henne. Gjennom hele barndommen hadde det knapt gått en uke uten at noen kommenterte høyden hennes. Hun kunne ikke huske en tid da hun ikke hadde følt seg annerledes. Foreldrenes positive tilbakemeldinger hadde ikke hjulpet. Hun ville bare være som alle andre. Å passe inn. Hun hadde tilbrakt så mye av oppveksten med å framstå som kortere enn hun var at kroppsholdningen hennes var elendig. «Det avhenger nok av hvem du er.»

«Du tiltrekker deg oppmerksomhet.»

Han brukte naturligvis ’du’ generelt, ikke om henne spesielt, men uansett merket hun at hun rettet seg litt opp. «Antagelig», sa hun vaktsomt.

«Og statistisk sett tjener høyere mennesker mer.»

Hun hevet øyenbrynene. «Virkelig?» Det var interessant.

«Det leste jeg et sted.»

«Jeg må huske det i min neste medarbeidersamtale.»

«Det ville jeg ha gjort.» Han tidde litt. «Lyspærer.»

«Maxikjoler», parerte hun.

«Ingen problemer med å nå ting på øverste hylle.»

«Og du finner alltid vennene dine i en menneskemengde.»

«Nemlig», sa han. «Definitivt et pluss.»

Ordene var greie nok, men noe gled over ansiktet hans og smilet bleknet. Plutselig innså hun at mens hun hadde antatt at han var altfor stiv og overlegen til å ha venner, var det kanskje ikke slik. Kanskje var det ensomt på toppen. Kanskje han var like ensom som henne …

Eller kanskje ikke.

Den underlige elektriske heten forsvant og hun ble kald, for hvilken planet var hun på? En mann som Theo ville aldri være ensom. Ville sikkert ikke mangle kvinnelig selskap. Det at ingenting ble skrevet om ham i sladderspaltene, betydde ikke at han var en munk. Og et øyeblikk eller to med godmodig erting gjorde ham ikke til en åndsfrende. Han hadde åpenbart ingen komplekser for noe som helst, og hvorfor skulle han ha det? Han var en gud, og hun var så langt unna en gudinne som det var mulig å komme. Hun og Theo var diametrale motpoler på alle mulige måter. Hun måtte ha vært mer utsultet på oppmerksomhet enn hun ante. Og når det gjaldt de små fantasiene om klemmer og dusjing, hva tenkte hun på?

Solnedgangen kastet et gyllent skjær over kontoret hans, og den intime stemningen forstyrret hjernen hennes. Den vevde et slags nett som gjorde virkeligheten helt utydelig. Derfor syntes hun det var så lett å snakke med ham. Derfor hadde hun fått hjertebank da han tilfeldig hadde nevnt de mange seksuelle stillingene han utvilsomt hadde erfart.

Jo fortere hun kunne komme seg ut herfra, jo bedre. Hun hadde allerede ydmyket seg nok.

«Uansett», sa hun med et matt smil. «Der har du det. Grunnene til at jeg fortsett er jomfru. Fordi ingen vil ha meg. Og med den ydmykende innrømmelsen bør jeg definitivt gå. Du har sikkert mye å gjøre, og jeg har opptatt nok av din tid. Beklager at jeg brøt gjennom den brannmurgreia, og takk for alt … Det er best jeg går. Så sant det ikke var noe mer?»


EPUB/images/9788284258355.jpg
HHHHHHHHH
ANTOLOGI

StGrbynetter
O






